NOTĂ DE FUNDAMENTARE
Secţiunea 1
Titlul proiectului de act normativ
Ordonanţă de urgentă privind modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile, republicată, cu modificările şi completările ulterioare

II. Motivul emiterii actului normativ 

1	1. Descrierea situaţiei actuale 

În cadrul pachetului „Schimbari climatice” Uniunea Europeană şi-a declarat intenţia de a intensifica eforturile pentru stoparea încalzirii globale printr-o politica energetică bazată pe conceptul de dezvoltare  durabilă.  În acest context, în luna aprilie 2009, Parlamentul European şi Consiliul Uniunii Europene au adoptat o noua directivă privind promovarea utilizării energiei electrice din surse regenerabile - Directiva 2009/28/CE. Potrivit acestui act comunitar, fiecărui stat membru i-a fost fixat un obiectiv naţional privind ponderea în procente a energiei din surse regenerabile în cantitatea de energie pe care o va consuma în anul 2020. Pentru  Romania s-a  fixat  ca obiectiv  global  la  nivelul  anului 2020  o  pondere  de  24%. 
  
În vederea atingerii acestui obiectiv, Parlamentul Romaniei a adoptat Legea nr.  220/2008 privind stabilirea sistemului de  promovare  a producerii energiei din surse  regenerabile, republicată, cu modificarile şi completarile ulterioare, care stabileşte nivelul ţintelor nationale privind ponderea energiei electrice produse din surse regenerabile de energie (E-SRE) în consumul final brut de energie electrică în perspectiva anilor 2010, 2015 şi 2020, şi anume: 33%, 35% şi, respectiv, 38%.  Pentru  atingerea acestor ţinte,  legea  stabileşte  un  sistem de promovare a producerii de energie electrica din surse regenerabile bazat pe  impunerea unor cote obligatorii de energie electrică combinat cu tranzacţionarea de  certificate verzi.
În rezumat, sistemul de promovare instituit prin lege constă în acordarea de certificate verzi producătorilor de energie electrică din surse regenerabile care le vând către furnizorii consumatorilor finali de energie electrică, acestia din urmă fiind obligaţi ca în fiecare an să achiziţioneze un numar de certificate verzi calculat în funcţie de cota stabilită de ANRE aplicată la energia electrică furnizată. Tranzacţionarea certificatelor verzi este independentă de tranzacţionarea energiei electrice, care se realizează prin mecanisme de piaţă, pe piaţa de energie electrică. Prin această schemă de sprijin consumatorii finali suportă, prin preţul majorat al energiei electrice, acoperirea costurilor suplimentare de producţie ale producatorilor de energie electrică din surse regenerabile de energie. 
În luna noiembrie 2009, autoritaţile române (ANRE, MECMA, Consiliul Concurenţei) au  iniţiat procedura de prenotificare la Comisia Europeană - DG Competition -  a schemei de sprijin prevazută de Legea 220/2008 având în vedere că potrivit legislaţiei comunitare această schemă de sprijin este de natura ajutorului de stat sau este susceptibilă de a fi ajutor de stat,  pentru aplicarea acesteia fiind necesară autorizarea prealabila de către Comisia Europeană.
În prezent, etapa de prenotificare s-a încheiat, iar Comisia  Europeană analizează ultimele documente transmise de autoritătile române referitoare la dimensiunea şi intensitatea sistemului de sprijin (numarul de certificate verzi şi durata pentru care acestea sunt acordate)  precum şi mecanismul de monitorizare a cumulului de ajutoare.
La finalizarea acestei etape, se va demara notificarea oficială conform procedurilor standard, iar, după autorizare, ANRE va pune în aplicare schema de sprijin aşa cum este prevazută în lege şi, totodată, va aduce la îndeplinire prevederile din decizia de autorizare a Comisiei Europene. 
Pentru a se respecta exigenţele Comisiei Europene care au rezultat din dialogul iniţiat cu autorităţile române şi pentru a obtine cât mai repede autorizarea schemei de către Comisia Europeana, este necesară modificarea în regim de urgenţă a Legii 220/2008 privind stabilirea sistemului de promovare  a producerii energiei din surse  regenerabile, republicată, cu modificările şi completările ulterioare.

1	2. Schimbări preconizate 

Prezenta propunere de modificare şi completare a Legii 220/2008 prin ordonanţă de urgenţă a Guvernului vizează în principal următoarele aspecte:
a)	angajamentul autorităţilor române de a monitoriza schema de sprijin şi, în cazul în care constată supracompensarea (cresterea ratelor de rentabilitate obtenabile de  investitori  cu 10% faţă de  cele  prezentate  în cadrul  calculelor de autorizare la  Comisia  Europeana), să ia măsuri pentru reducerea numărului de certificate verzi acordate;
b)	definirea unui mecanism de tratare a posibilului cumul de ajutoare şi prin reducerea  numarului de certificate verzi pentru beneficiarii cumulului  menţinând  valoarea constanta  pentru  rata  de  rentabilitate prezentată  în cadrul  calculelor   de  autorizare la  Comisia  Europeană, astfel încât să se evite supracompensarea  beneficiarilor ;
c)	necesitatea diferenţierii acordării  numărului  de  CV  în  cazul  biomasei având  în vedere diversitatea tehnologiilor şi a materiei prime, care conduc la costuri  diferite  de  producere  a energiei  electrice; 
d)	 reducerea  numărului de certificate verzi în cazul  unor tehnologii întrucât în cazul acestora datele de proiect existente la ANRE au arătat că numarul de CV precizat în lege conduce la supracompensare: 
-	cu 1 CV în  cazul tehnologiilor bazate pe biomasă, biogaz şi biolichide cu  excepţia  biomasei  rezultată  din  culturi  energetice;
-	cu 2 CV în cazul tehnologiilor bazate pe fermentarea deşeurilor şi nămolurilor rezultate din apele uzate;
e)	definirea centralei electrice multicombustibil pentru a se preciza acordarea de CV doar în  cazul  în care centrala electrică produce energie electrica folosind surse regenerabile şi convenţionale de energie, care se utilizează în instalaţii de ardere/cazane separate sau în aceeaşi instalaţie de ardere dacă conţinutul energetic al combustibilului convenţional utilizat nu depaşeşte10%  din  conţinutul  energetic total;
f) precizarea acordării de CV pentru centrale second-hand bazate pe surse eoliene întrucat nu au fost disponibile date pentru alte tehnologii;
g)	definirea în lege a mecanismului de supracompensare;
h)	includerea în lege a unor sancţiuni în cazul încălcării de către operatorii economici a obligaţiilor legale;
i)	introducerea  obligatiei pentru certificarea biomasei  pe  baza unor unor criterii de durabilitate având în vedere că în conformitate cu definiţia din Directiva 2009/28/CE preluată şi în Legea nr. 139/2010 privind modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile de energie, biomasa reprezintă “fracţiunea biodegradabilă a produselor, deşeurilor şi reziduurilor de origine biologică din agricultură (inclusiv substanţe vegetale şi animale), silvicultură şi industriile conexe, inclusiv pescuitul şi acvacultura, precum şi fracţiunea biodegradabilă a deşeurilor industriale şi municipale, codificate conform prevederilor legale”;  în  acest  fel  se  reduce  riscul aparitiei fraudelor, în sensul arderii altor tipuri de combusibili şi declarării acestora ca fiind biomasă, ceea ce ar conduce în final la obţinerea de certificate verzi necuvenite.
Secţiunea a -3-a
Impactul  socio-economic al proiectului de act normativ

     1. Impactul macro-economic 

Proiectul de act normativ nu are un  impact macro-economic semnificativ faţa de Legea nr.220/2008 privind stabilirea sistemului de  promovare  a producerii energiei din surse  regenerabile, republicată, cu modificarile şi completarile ulterioare, aducând unele precizări pentru investitorii în centrale  electrice care  utilizeaza  surse  regenerabile de energie.

1.1.	Impactul asupra mediului concurenţial şi domeniului ajutoarelor de stat

Prezentul proiect de act normativ nu are impact asupra mediului concurenţial, dar are incidenţă  asupra domeniului ajutoarelor de stat.  Mecanismul de sprijin a  energiei  electrice produsă din surse regenerabile de energie instituit prin actul normativ de bază (respectiv Legea 220/2008)  este  susceptibil de  a  fi ajutor de stat şi, ca  atare, pentru  certitudine  juridică acesta urmează a fi autorizat de Comisia Europeană, dacă se dovedeşte că sprijinul este esenţial pentru garantarea viabilităţii surselor de energie regenerabilă respective şi nu conduce, per ansamblu, la supracompensare.
1	
2	2. Impactul asupra mediului de afaceri 
3	
Sistemul de sprijin stabilit prin Legea nr.220/2008, republicată, cu modificarile şi completările ulterioare, este orientat spre mecanisme de piaţă şi este menţinut prin proiectul legislativ propus spre adoptare; tranzacţionarea certificatelor verzi permite tuturor producătorilor de energie regenerabilă  care  îndeplinesc  condiţiile  stipulate  de  lege  să beneficieze indirect de pe urma cererii garantate pentru energia produsă, la un preţ mai mare decât preţul pieţei, ceea este de natură a nu descuraja producătorii de energie regenerabilă să investească în tehnologiile specifice acestui tip de energie. Pe de altă parte, preţul certificatelor verzi nu este prestabilit, ci depinde de cerere şi ofertă.

3. Impactul social 

Prin prezentul proiect de act normativ  se urmareste   reducerea  impactului  asupra preţului energiei electrice la consumatorii finali, ca urmare a instituirii măsurilor de evitare a supracompensării. Aşadar, proiectul de act normativ  urmareşte şi  protecţia consumatorilor casnici de energie electrică împotriva creşterilor semnificative ale preţului energiei electrice.

1	4. Impactul asupra mediului 
2	
Prezentul proiect de act normativ are impact pozitiv asupra mediului înconjurător întrucât prin promovarea utilizării surselor regenerabile de energie se înlocuiesc combustibilii fosili şi se reduc emisiile de CO 2.   De  asemenea,  se  introduce  obligativitatea  certificarii  biomasei,  inclusiv  cea  care  provine din  deşeuri  industriale  şi  municipale  utilizate în  centrale  electrice,  ceea  ce va  permite  autorităţilor urmărirea  îndeplinirii  politicilor  de   protecţie  a  mediului şi  dezvoltare  durabilă.
Secţiunea a 4-a
Impactul financiar asupra bugetului general consolidat,
atât pe termen scurt, pentru anul curent,  cât şi pe termen lung

Prezentul proiect de act normativ nu are impact asupra bugetului general consolidat.
Valoarea estimată a bugetului alocat schemei de sprijin pe primii 10 ani de funcţionare este de 41.521 mil.lei şi aceasta este asigurată de furnizorii de energie electrică obligaţi să achiziţioneze certificate verzi, iar numărul estimat de beneficiari ai schemei de sprijin se situează între 100 şi 500.

Secţiunea a 5-a
Efectele proiectului de act normativ asupra legislaţiei în vigoare

	1. Măsuri normative necesare pentru aplicarea prevederilor proiectului de act normativ:                               
 	a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ:
Proiectul de act normativ implică modificări şi completări la Legea nr.220/2008 privind stabilirea sistemului de  promovare  a producerii energiei din surse  regenerabile, republicată, cu modificarile şi completarile ulterioare
                              
 	b) acte normative ce urmează a fi elaborate în vederea implementării noilor dispoziţii:     
Proiectul de act normativ implică adoptarea unei hotărâri a Guvernului, la propunerea comună a Ministerului Mediului şi Pădurilor şi a Ministerului Agriculturii şi Dezvoltării Rurale, care  urmează să stabilească metodologia de  acreditare  a unor organisme  de atestare a originii  surselor regenerabile bazate  pe biomasa  utilizata  pentru  producerea  energiei  elctrice  care  va  beneficia de certificate verzi  în  condtiile  legii.

	2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare. 
Proiectul de act normativ este compatibil cu prevederile Directivei 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2003/30/CE, publicată în Jurnalul Oficial al Uniunii Europene nr. L 140 din 5 iunie 2009 în ceea ce priveşte introducerea de mecanisme de sprijin pentru promovarea energiei electrice produse din surse regenerabile de energie şi, de asemenea, este compatibil cu pachetul de măsuri privind energia şi schimbările climatice adoptat de Parlamentul Uniunii Europene, precum şi cu Orientările Comisiei Europene privind ajutorul de stat pentru protecţia mediului nr. C82/01 din 2008.

3. Măsuri normative necesare aplicării directe a actelor normative comunitare
Nu este cazul

	4. Hotărâri ale Curţii de Justiţie a Uniunii Europene 
Nu este cazul
5. Alte acte normative şi/sau documente internaţionale din care decurg angajamente. 
Nu este cazul
 
Secţiunea a 6-a
Consultările efectuate în vederea elaborării proiectului de act normativ

1. Informaţii privind procesul de consultare cu organizaţii neguvernamentale, institute de cercetare şi alte organisme implicate. 
Proiectul de ordonanţă de urgenţă a Guvernului a fost supus dezbaterii publice, fiind accesibil, ca Document de discuţie, pe pagina de internet a MECMA şi ANRE, cu indicarea modalităţii de comunicare a opiniilor. 
2. Fundamentarea alegerii organizaţiilor cu care a avut loc consultarea precum şi a modului în care activitatea acestor organizaţii este legată de obiectul proiectului de act normativ. 
Alegerea organizaţiilor cu care a avut loc consultarea s-a făcut luând în considerare domeniul de activitate reglementat prin proiectul de act normativ, respectiv cel al producerii energiei electrice din surse regenerabile de energie.
3. Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr.521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative. 
Proiectul de act normativ nu are ca obiect activităţi ale acestor autorităţi. 

4. Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr.750/2005 privind constituirea consiliilor interministeriale permanente 
Prevederile proiectului de act normativ nu se referă la domeniile de activitate aflate în coordonarea consiliilor interministeriale permanente. 
5. Informaţii privind avizarea de către: Consiliul Legislativ, Consiliul Suprem de Apărare a Ţării, Consiliul Economic şi Social, Consiliul Concurenţei, Curtea de Conturi. 
Proiectul de act normativ urmează a fi avizat de către Consiliul  Concurentei  precum  şi  de către Consiliul Legislativ, la finalizarea procedurii de avizare. 

Secţiunea a 7-a
Activităţi de informare publică privind 
elaborarea şi implementarea proiectului de act normativ

1. Informarea societăţii civile cu privire la necesitatea elaborării proiectului de act normativ 
Proiectul de ordonanţă de urgenţă a Guvernului a fost supus dezbaterii publice, fiind accesibil, ca Document de discuţie, pe pagina de internet a ANRE, cu indicarea modalităţii de comunicare a opiniilor.
	 
2. Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţenilor sau diversităţii biologice 
	Proiectul de act normativ nu are impact negativ asupra mediului înconjurător. 

Secţiunea a 8-a
1.	Măsuri de implementare a proiectului de act normativ de către autorităţile administraţiei publice centrale şi/sau locale – înfiinţarea unor noi organisme sau extinderea competenţelor instituţiilor existente

Proiectul de act normativ va fi pus în aplicare în conformitate cu prevederile legale în vigoare, fără a fi nevoie de înfiinţarea unor noi organisme sau extinderea competenţelor celor deja existente.
	
Faţă de cele de mai sus, în temeiul prevederilor art. 115 alin.(4) din Constituţia României, republicată, s-a întocmit alăturatul proiect de ordonanţă de urgenţă privind modificarea şi completarea Legii nr.220/2008 pentru stabilirea sistemului de promovare a producerii energiei din surse regenerabile, republicată, cu modificarile şi completările ulterioare, pe care, dacă sunteţi de acord, vă rugăm să-l adoptaţi.

MINISTRUL ECONOMIEI, COMERŢULUI ŞI MEDIULUI DE AFACERI
                                
                                 ION ARITON

     Avizam  favorabil

PRESEDINTE ANRE		       PREŞEDINTELE CONSILIULUI CONCURENTEI
                                            
IUIUS-DAN PLAVETI                                              BOGDAN CHIRIŢOIU                                

MINISTRUL  MEDIULUI                                    MINISTRUL  AGRICULTURII ŞI       
ŞI PADURILOR                                                             DEZVOLTĂRII RURALE

LAZLO BORBELY                                                    VALERIU TABĂRĂ                                                                    	                                                                

ŞEFUL DEPARTAMENTULUI                                    MINISTRUL JUSTIŢIEI
PENTRU AFACERI  EUROPENE            

 BOGDAN  MĂNOIU                                                  CĂTĂLIN MARIAN PREDOIU